PMIndiaData/PMIndiaSum huggingface dataset:
സിവിൽ സർവീസ് ഫൌണ്ടേഷൻ കോഴ്സിന്റെ സമാപന ചടങ്ങിനെ പ്രധാനമന്ത്രി അഭിസംബോധന ചെയ്യും

പ്രധാനമന്ത്രി ശ്രീ നരേന്ദ്ര മോദി ഇന്ന് (മാർച്ച് 17 ) ന് ഉച്ചയ്ക്ക് 12 മണിക്ക് ലാൽ ബഹദൂർ ശാസ്ത്രി നാഷണൽ അക്കാദമി ഓഫ് അഡ്മിനിസ്ട്രേഷനിൽ (എൽ ബി എസ് എൻ എ എ ) യുടെ 96-ാമത് കോമൺ ഫൗണ്ടേഷൻ കോഴ്‌സിന്റെ മൂല്യനിർണ്ണയ ചടങ്ങിൽ വീഡിയോ കോൺഫറൻസിംഗിലൂടെ സംസാരിക്കും. പ്രധാനമന്ത്രി പുതിയ കായിക സമുച്ചയത്തിന്റെ ഉദ്ഘാടനം നിർവ്വഹിക്കുകയും നവീകരിച്ച ഹാപ്പി വാലി കോംപ്ലക്‌സ് രാഷ്ട്രത്തിന് സമർപ്പിക്കുകയും ചെയ്യും. മിഷൻ കർമ്മയോഗിയുടെ തത്വങ്ങളെ അടിസ്ഥാനമാക്കി പുതിയ അധ്യാപന- പരിശീലന രീതിയിലും രൂപകൽപന ചെയ്തതാണ് , 96-ാമത് ഫൗണ്ടേഷൻ കോഴ്‌സ്. അക്കാദമിയിൽ ഇത്തരത്തിലുള്ള ആദ്യത്തെ കോമൺ ഫൗണ്ടേഷൻ കോഴ്സിണിത് . 16 സർവീസുകളിലും 3 റോയൽ ഭൂട്ടാൻ സർവീസുകളും (അഡ്മിനിസ്‌ട്രേറ്റീവ്, പോലീസ്, ഫോറസ്റ്റ്) നിന്നുള്ള 488 ഓഫിസർ ട്രെയിനികൾ ഇതിൽ ഉൾപ്പെടുന്നു. യുവത്വമാർന്ന ബാച്ചിന്റെ സാഹസികവും നൂതനവുമായ മനോഭാവം പ്രയോജനപ്പെടുത്തുന്ന തരത്തിലാണ് മിഷൻ കർമ്മയോഗിയുടെ തത്വങ്ങളാൽ നയിക്കപ്പെടുന്ന പുതിയ അധ്യാപനരീതി രൂപകൽപ്പന ചെയ്തിട്ടുള്ളത്. "സബ് കാ പ്രയാസ്" എന്ന ആശയത്തിൽ പത്മ അവാർഡ് ജേതാക്കളുമായുള്ള ആശയവിനിമയം, ഗ്രാമീണ ഇന്ത്യയുടെ ആഴത്തിലുള്ള അനുഭവത്തിനായി ഗ്രാമ സന്ദർശനം തുടങ്ങിയ സംരംഭങ്ങളിലൂടെ ഓഫീസർ ട്രെയിനികളെ ഒരു പൊതുസേവകനാക്കി മാറ്റുന്നതിന് ഊന്നൽ നൽകിയിട്ടുണ്ട്. ഓഫീസർ ട്രെയിനികൾ വിദൂര/അതിർത്തി പ്രദേശങ്ങളിലെ ഗ്രാമങ്ങൾ സന്ദർശിച്ച് ഈ പ്രദേശങ്ങളിൽ താമസിക്കുന്നവർ നേരിടുന്ന വെല്ലുവിളികൾ മനസ്സിലാക്കി. തുടർച്ചയായ ഗ്രേഡഡ് ലേണിംഗ്, സെൽഫ് ഗൈഡഡ് ലേണിംഗ് എന്നീ തത്വങ്ങളുമായി പൊരുത്തപ്പെടുന്ന രീതിയിലാണ് പാഠ്യപദ്ധതിക്ക് മോഡുലാർ സമീപനം സ്വീകരിച്ചിട്ടുള്ളത് . ആരോഗ്യ പരിശോധനകൾക്ക് പുറമേ, 'പരീക്ഷാഭാരമുള്ള വിദ്യാർത്ഥി'യെ 'ആരോഗ്യമുള്ള യുവജന സിവിൽ സർവീസ്' ആയി മാറ്റുന്നതിന് പിന്തുണ നൽകുന്നതിനായി ഫിറ്റ്നസ് ടെസ്റ്റുകളും നടത്തി. 488 ഓഫീസർ ട്രെയിനികൾക്കും ക്രാവ് മാഗയിലും മറ്റ് വിവിധ കായിക ഇനങ്ങളിലും ഫസ്റ്റ് ലെവൽ പരിശീലനം നൽകി.
ഗ്രാമി ജേതാവ് റിക്കി കെജ് പ്രധാനമന്ത്രിയെ സന്ദർശിച്ചു

ഗ്രാമി ജേതാവായ ഇന്ത്യൻ സംഗീതജ്ഞൻ റിക്കി കെജുമായുള്ള കൂടിക്കാഴ്ചയിൽ പ്രധാനമന്ത്രി ശ്രീ നരേന്ദ്ര മോദി സന്തോഷം പങ്കുവെച്ചു. ഭാവി ഉദ്യമങ്ങൾക്ക് അദ്ദേഹത്തിന് ആശംസകൾ നേർന്ന് പ്രധാനമന്ത്രി പറഞ്ഞു, "സംഗീതത്തോടുള്ള നിങ്ങളുടെ അഭിനിവേശവും ആവേശവും കൂടുതൽ ദൃഢമായിക്കൊണ്ടിരിക്കുന്നു." പ്രധാനമന്ത്രി ട്വീറ്റ് ചെയ്തു; "താങ്കളെ കണ്ടുമുട്ടിയതിൽ സന്തോഷം റിക്കി കെജ്! സംഗീതത്തോടുള്ള താങ്കളുടെ അഭിനിവേശവും ആവേശവും കൂടുതൽ ദൃഢമായിക്കൊണ്ടിരിക്കുന്നു. താങ്കളുടെ ഭാവി പ്രയത്നങ്ങൾക്ക് ആശംസകൾ."
സംസ്ഥാനപദവി ദിനത്തില്‍ പ്രധാനമന്ത്രി ഗോവയിലെ ജനങ്ങള്‍ക്ക് ശുഭാശംസകള്‍ നേര്‍ന്നു

ഗോവയിലെ ജനങ്ങള്‍ക്ക് പ്രധാനമന്ത്രി ശ്രീ. നരേന്ദ്രമോദി അവരുടെ സംസ്ഥാനപദവി ദിനത്തില്‍ മംഗളാശംസകള്‍ നേര്‍ന്നു. ”സംസ്ഥാനപദവി ദിനത്തില്‍ ഗോവയിലെ ജനങ്ങള്‍ക്ക് മംഗളാശംസകള്‍. പ്രകൃതിരമണീയവും ഊഷ്മള ഹൃദയമുള്ള ജനങ്ങളുടെയും നാടാണ് ഗോവ. വിവിധ മേഖലകളില്‍ ഇന്ത്യയുടെ വികസനപന്ഥാവിനെ പുഷ്ടിപ്പെടുത്തുകയാണ് ഗോവ. വരും വര്‍ഷങ്ങളിലും ഗോവയുടെ തുടര്‍ പുരോഗതിക്കായി ഞാന്‍ പ്രാര്‍ത്ഥിക്കുന്നു.” -പ്രധാനമന്ത്രി പറഞ്ഞു.
കേന്ദ്ര കമ്പനികാര്യ മന്ത്രാലയം, കോമ്പറ്റീഷന്‍ കമ്മിഷന്‍ ഓഫ് ഇന്ത്യ എന്നിവ വിദേശരാജ്യങ്ങളുമായി ഒപ്പിട്ട ധാരണാപത്രത്തിന് അനുമതി

വിവിധ വിദേശരാജ്യങ്ങള്‍, സംഘടനകള്‍ എന്നിവയുമായി കേന്ദ്ര കമ്പനികാര്യ മന്ത്രാലയം, കോമ്പറ്റീഷന്‍ കമ്മിഷന്‍ ഓഫ് ഇന്ത്യ, ഇന്ത്യന്‍ ഇന്‍സ്റ്റിറ്റൂട്ട് ഓഫ് കോര്‍പ്പറേറ്റ് അഫയേഴ്‌സ് എന്നിവ ഒപ്പ് വച്ച എട്ട് ധാരണാപത്രങ്ങള്‍ക്ക് പ്രധാനമന്ത്രി ശ്രീ. നരേന്ദ്രമോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭയോഗം അംഗീകാരം നല്‍കി. സാങ്കേതിക സഹായം, വിവരകൈമാറ്റം, നിയമം നടപ്പിലാക്കുന്നത് സുഗമമാക്കല്‍ എന്നിവയുമായി ബന്ധപ്പെട്ടവയാണ് ഈ ധാരണാപത്രങ്ങള്‍.
പ്രഥമ ഓഡിറ്റ് ദിവസിന്റെ ആഘോഷ  പരിപാടിയെ പ്രധാനമന്ത്രി അഭിസംബോധന  ചെയ്തു

പ്രഥമ ഓഡിറ്റ് ദിവസ് ആഘോഷിക്കുന്ന ചടങ്ങിൽ പ്രധാനമന്ത്രി ശ്രീ നരേന്ദ്ര മോദി സംസാരിച്ചു. ചടങ്ങിൽ സർദാർ വല്ലഭായ് പട്ടേലിന്റെ പ്രതിമയും അദ്ദേഹം അനാച്ഛാദനം ചെയ്തു. കൺട്രോളർ ആൻഡ് ഓഡിറ്റർ ജനറൽ ഓഫ് ഇന്ത്യ ശ്രീ ഗിരീഷ് ചന്ദ്ര മുർമു ഉൾപ്പെടെയുള്ളവർ ചടങ്ങിൽ പങ്കെടുത്തു. സിഎജി, രാജ്യങ്ങളുടെ അക്കൗണ്ടുകൾ അടയാളപ്പെടുത്തി സൂക്ഷിക്കുക മാത്രമല്ല, ഉൽപ്പാദനക്ഷമതയിലും കാര്യക്ഷമതയിലും മൂല്യവർദ്ധന നടത്തുകയും ചെയ്യുന്നു, അതിനാൽ ഓഡിറ്റ് ദിനത്തിലെ ചർച്ചകളും അനുബന്ധ പരിപാടികളും നമ്മുടെ മെച്ചപ്പെടുത്തലിന്റെയും ഗുണപ്പെടുത്തലിന്റെയും ഭാഗമാണെന്ന് സമ്മേളനത്തെ അഭിസംബോധന ചെയ്തുകൊണ്ട് പ്രധാനമന്ത്രി പറഞ്ഞു. പ്രാധാന്യത്തോടെ വളരുകയും കാലക്രമേണ ഒരു പാരമ്പര്യം സൃഷ്ടിക്കുകയും ചെയ്ത ഒരു സ്ഥാപനമാണ് സിഎജി. മഹാത്മാഗാന്ധി, സർദാർ പട്ടേൽ, ബാബാസാഹേബ് അംബേദ്കർ എന്നിവർക്ക് ആദരാഞ്ജലികൾ അർപ്പിച്ച പ്രധാനമന്ത്രി, വലിയ ലക്ഷ്യങ്ങൾ എങ്ങനെ സ്ഥാപിക്കാമെന്നും അവ നേടാമെന്നും മഹാന്മാരായ ഈ നേതാക്കൾ നമ്മെ പഠിപ്പിച്ചുവെന്നും പറഞ്ഞു. രാജ്യത്ത് ഓഡിറ്റിങ്ങിനെ ആശങ്കയോടെയും ഭയത്തോടെയും കണ്ടിരുന്ന ഒരു കാലമുണ്ടായിരുന്നുവെന്ന് പ്രധാനമന്ത്രി പറഞ്ഞു. 'സിഎജിയും ഗവൺമെന്റും പരസ്പരം എതിരാണെന്നത് നമ്മുടെ സംവിധാനത്തിന്റെ പൊതു ചിന്തയായി മാറിയിരുന്നു. എന്നാൽ, ഇന്ന് ഈ ചിന്താഗതി മാറിയിരിക്കുന്നു. മൂല്യവർദ്ധനയുടെ ഒരു പ്രധാന ഭാഗമായാണ് ഇന്ന് ഓഡിറ്റ് പരിഗണിക്കുന്നത്. നേരത്തെ, ബാങ്കിംഗ് മേഖലയിൽ സുതാര്യത ഇല്ലാത്തതിനാൽ, വിവിധ തെറ്റായ രീതികൾ പിന്തുടർന്നിരുന്നുവെന്ന് പ്രധാനമന്ത്രി അഭിപ്രായപ്പെട്ടു. ബാങ്കുകളുടെ നിഷ്‌ക്രിയ ആസ്തി വർധിച്ചുകൊണ്ടിരുന്നു എന്നതായിരുന്നു ഫലം. “പണ്ട്, എൻപിഎകൾ എങ്ങനെയാണ് മൂടിവച്ചിരുന്നതെന്ന് നിങ്ങൾക്ക് നന്നായി അറിയാം. എന്നിരുന്നാലും, മുൻ ഗവണ്മെന്റുകളുടെ പരമാര്ഥമാണ് ഞങ്ങൾ തികഞ്ഞ സത്യസന്ധതയോടെ രാജ്യത്തിന് മുന്നിൽ വെച്ചത്. പ്രശ്‌നങ്ങൾ തിരിച്ചറിഞ്ഞാലേ പരിഹാരം കാണൂ-അദ്ദേഹം പറഞ്ഞു. സർക്കാർ സർവ്വം' എന്ന ചിന്താഗതി കുറയുന്ന, നിങ്ങളുടെ ജോലിയും എളുപ്പമായിക്കൊണ്ടിരിക്കുന്ന ഒരു സംവിധാനമാണ് ഞങ്ങൾ ഇന്ന് ഉണ്ടാക്കുന്നതെന്ന് പ്രധാനമന്ത്രി പറഞ്ഞു, പ്രധാനമന്ത്രി ഓഡിറ്റർമാരോട് പറഞ്ഞു. ഇത് 'മിനിമം ഗവൺമെന്റ് മാക്സിമം ഗവേണൻസ്' അനുസരിച്ചാണ്. “സമ്പർക്കമില്ലാത്ത നടപടിക്രമങ്ങൾ , സ്വയമേവയുള്ള പുതുക്കലുകൾ, മുഖരഹിത വിലയിരുത്തലുകൾ, സേവന പ്രദാന ത്തിനുള്ള ഓൺലൈൻ അപേക്ഷകൾ. ഈ പരിഷ്‌കാരങ്ങളെല്ലാം ഗവണ്മെന്റിന്റെ അനാവശ്യ ഇടപെടൽ അവസാനിപ്പിച്ചു,” അദ്ദേഹം കൂട്ടിച്ചേർത്തു. ഫയലുകൾ കൊണ്ട് പരക്കം പായുന്ന തിരക്കുള്ള ഒരു വ്യക്തിയുടെ പ്രതിച്ഛായയെ സിഎജി മറികടന്നതിൽ പ്രധാനമന്ത്രി സന്തോഷം പ്രകടിപ്പിച്ചു. ആധുനിക നടപടിക്രമങ്ങൾ സ്വീകരിച്ച് സിഎജി അതിവേഗം മാറിയെന്ന് അദ്ദേഹം ചൂണ്ടിക്കാട്ടി. ഇന്ന് നിങ്ങൾ വിപുലമായ അനലിറ്റിക്‌സ് ടൂളുകളും ജിയോ സ്പേഷ്യൽ ഡാറ്റയും സാറ്റലൈറ്റ് ഇമേജറിയും ഉപയോഗിക്കുന്നു” നൂറ്റാണ്ടിലെ ഏറ്റവും വലിയ പകർച്ചവ്യാധിയെക്കുറിച്ച് സംസാരിച്ച പ്രധാനമന്ത്രി, അതിനെതിരായ രാജ്യത്തിന്റെ പോരാട്ടവും അസാധാരണമാണെന്ന് ചൂണ്ടിക്കാട്ടി. ഇന്ന് നാം ലോകത്തിലെ ഏറ്റവും വലിയ വാക്സിനേഷൻ പ്രോഗ്രാം നടത്തുന്നു. ഏതാനും ആഴ്ചകൾക്ക് മുമ്പ് രാജ്യം 100 കോടി വാക്‌സിൻ ഡോസുകൾ എന്ന നാഴികക്കല്ല് കടന്നതായി അദ്ദേഹം അറിയിച്ചു. ഈ മഹത്തായ പോരാട്ടത്തിൽ ഉയർന്നുവന്ന സമ്പ്രദായങ്ങൾ സിഎജിക്ക് പഠിക്കാമെന്ന് അദ്ദേഹം നിർദ്ദേശിച്ചു. പഴയ കാലങ്ങളിൽ കഥകളിലൂടെയാണ് വിവരങ്ങൾ കൈമാറിയിരുന്നതെന്ന് പ്രധാനമന്ത്രി പറഞ്ഞു. കഥകളിലൂടെയാണ് ചരിത്രം രചിക്കപ്പെട്ടത്. എന്നാൽ ഇന്ന് 21-ാം നൂറ്റാണ്ടിൽ, ഡാറ്റ വിവരമാണ്, വരും കാലങ്ങളിൽ നമ്മുടെ ചരിത്രവും ഡാറ്റയിലൂടെ കാണുകയും മനസ്സിലാക്കുകയും ചെയ്യും. ഭാവിയിൽ, ഡാറ്റ ചരിത്രം നിർണ്ണയിക്കും, അദ്ദേഹം ഉപസംഹരിച്ചു.
റാണി ഗായിഡിന്‍ലിയുവിന്റെ നൂറാം ജന്മവാര്‍ഷികാഘോഷങ്ങള്‍ പ്രധാനമന്ത്രി ഉദ്ഘാടനം ചെയ്തു

ഇന്ത്യ അതിന്റെ സ്വാതന്ത്യ പോരാട്ടത്തിന്റെ മഹത്തായ പാരമ്പര്യം ഓര്‍മ്മിക്കണമെന്നും, പോരാട്ട ഇതിഹാസങ്ങളും, സ്വാതന്ത്ര്യസമരസേനാനികളുടെ നേട്ടങ്ങളും തലമുറതലമുറ കൈമാറുന്നുവെന്നത് ഉറപ്പാക്കണമെന്നും പ്രധാനമന്ത്രി ശ്രി. നരേന്ദമോദി പറഞ്ഞു. റാണി ഗായിഡിന്‍ലിയുവിന്റെ നൂറാം ജന്മവാര്‍ഷിക സ്മരണാര്‍ത്ഥം പുറത്തിറക്കിയ നാണയം പ്രകാശനം ചെയ്തുകൊണ്ട് സംസാരിക്കുകയായിരുന്നു അദ്ദേഹം. നിര്‍ഭാഗ്യവശാല്‍ റാണി ഗായിഡിന്‍ലിയുവിനെപ്പാലുള്ളവരെ നാം തുടര്‍ച്ചയായി ഓര്‍ക്കുന്നില്ലെന്നും പ്രധാനമന്ത്രി പറഞ്ഞു. സ്വാതന്ത്ര്യ സമരത്തില്‍ റാണി ഗായിഡിന്‍ലിയുവിന്റെ സംഭാവനകളെ പ്രധാനമന്ത്രി അനുസ്മരിച്ചു. ബ്രിട്ടീഷുകാര്‍ക്കെതിരായി നാഗാ ജനതയ്ക്കുവേണ്ടിയുള്ള അവരുടെ പോരാട്ടം, ഇന്ത്യയുടെ ഐക്യത്തിനും അഖണ്ഡതയ്ക്കും വേണ്ടിയുള്ളതായിരുന്നു എന്ന് പറഞ്ഞ പ്രധാമനന്ത്രി അവരെ ‘റാണി മാ’ എന്നും വിശേഷിപ്പിക്കുകയുണ്ടായി. മഹാത്മഗാന്ധിയുടെ സന്ദേശം വടക്കു കിഴക്കന്‍മേഖലകളില്‍ എത്തിച്ചത് റാണി ഗായിഡിന്‍ലിയു ആയിരുന്നു എന്നും പ്രധാനമന്ത്രി വിശേഷിപ്പിച്ചു. സ്വാതന്ത്ര്യം നേടി കുറെ വര്‍ഷങ്ങള്‍ കഴിഞ്ഞിട്ടും ഗായിഡിന്‍ലിയുവിന് വീട്ടില്‍ പോകാനാവാത്തതില്‍ പ്രധാനമന്ത്രി ഖേദം പ്രകടിപ്പിച്ചു. രാജാക്കന്‍മാരെക്കൊണ്ടല്ല, ജനങ്ങളൊക്കൊണ്ടാണ് രാജ്യം നിര്‍മിച്ചതെന്നും ്അദ്ദേഹം പറഞ്ഞു. പരിസ്ഥിതിക്കിണങ്ങിയുള്ള രാണി മായുടെ ജീവിതചിന്തകള്‍ ലോകം ഇന്ന് നേരിടുന്ന കാലാവസ്ഥാവ്യതിയാനം കൊണ്ടുള്ള പ്രശ്‌നങ്ങള്‍ക്ക് ഉത്തരം കാണാനാകുമെന്നും അദ്ദേഹം പറഞ്ഞു. ഗവണ്‍മെന്റിന്റെ തുടക്കങ്ങള്‍ വടക്കുകിഴക്കന്‍ മേഖലയുടെ വികസനത്തിനുവേണ്ടിയാണെന്നും പ്രധാനമന്ത്രി പറഞ്ഞു. വടക്കുകിഴക്കന്‍ മേഖലക്ക് രാജ്യമൊട്ടുക്കുള്ള വികസനത്തെ ഉത്തേജിപ്പിക്കാനാകുമെന്നും പ്രധാനമന്ത്രി പറഞ്ഞു. ബംഗ്ലാദേശുമായി ഈയിടെ ഒപ്പിട്ട അതിര്‍ത്തിപ്രദേശ കരാര്‍ മേഖലയെ രാജ്യത്തിന്റെ ഇതരഭാഗങ്ങളുമായുള്ള ബന്ധം ശക്തിപ്പെടുത്താന്‍ സഹായിക്കുമെന്നും പ്രധാനമന്ത്രി പറഞ്ഞു. സര്‍ക്കാറിന്റെ തുടര്‍ച്ചയായുള്ള പരിശ്രമത്തിന്റെ ഫലമായാണ ഈയിടെ ഒപ്പുവച്ച നാഗാ സമാധാന കറാര്‍ കൊണ്ടുവരാനായതെന്നും പ്രധാനമന്ത്രി വ്യക്തമാക്കി.
എഞ്ചിനീയേഴ്‌സ് ദിനത്തില്‍ പ്രധാനമന്ത്രി എഞ്ചിനീയര്‍മാരെ അഭിവാദ്യം ചെയ്തു; ഭാരത രത്‌ന എം. വിശ്വേശ്വരയ്യയ്ക്ക് അദ്ദേഹത്തിന്റെ ജന്മവാര്‍ഷികത്തില്‍ ശ്രദ്ധാഞ്ജലി അര്‍പ്പിച്ചു

എഞ്ചിനീയേഴ്‌സ് ദിനത്തില്‍ പ്രധാനമന്ത്രി ശ്രീ. നരേന്ദ്ര മോദി എഞ്ചിനീയര്‍മാര്‍ക്ക് അഭിവാദ്യം അര്‍പ്പിച്ചു. ഭാരത രത്‌ന എം. വിശ്വേശ്വരയ്യയ്ക്കും അദ്ദേഹത്തിന്റെ ജന്മവാര്‍ഷികത്തില്‍ ശ്രദ്ധാഞ്ജലി അര്‍പ്പിച്ചു. ‘എഞ്ചിനീയേഴ്‌സ് ദിനത്തില്‍ എല്ലാ എഞ്ചിനീയര്‍മാരെയും ഞാന്‍ അഭിവാദ്യം ചെയ്യുകയും രാജ്യത്തിന്റെ വികസനത്തില്‍ അവരുടെ പരമ പ്രധാനമായ പങ്കിനെ വിലമതിക്കുകയും ചെയ്യുന്നു. ഭാരത രത്‌ന എം. വിശ്വേശ്വരയ്യയ്ക്ക് അദ്ദേഹത്തിന്റെ ജന്മവാര്‍ഷികത്തില്‍ ശ്രദ്ധാഞ്ജലി. ഒരു മാതൃക എഞ്ചിനീയറായിരുന്ന അദ്ദേഹം പ്രചോദനത്തിന്റെ വിശാലമായ സ്രോതസ്സാണ്,” പ്രധാനമന്ത്രി പറഞ്ഞു.
മുന്‍ രാഷ്ട്രപതി ഭാരതരത്‌ന പ്രണബ് മുഖര്‍ജിയുടെ നിര്യാണത്തില്‍ പ്രധാനമന്ത്രി അനുശോചനം രേഖപ്പെടുത്തി

മുന്‍ രാഷ്ട്രപതി ഭാരതരത്‌ന ശ്രീ പ്രണബ് മുഖര്‍ജിയുടെ നിര്യാണത്തില്‍ പ്രധാനമന്ത്രി ശ്രീ നരേന്ദ്ര മോദി അനുശോചിച്ചു. ”ഭാരതരത്‌ന ശ്രീ പ്രണബ് മുഖര്‍ജിയുടെ വിയോഗത്തില്‍ ഇന്ത്യ ദുഃഖിക്കുന്നു. നമ്മുടെ രാജ്യത്തിന്റെ വികസന പാതയില്‍ മായാത്ത മുദ്ര പതിപ്പിച്ച വ്യക്തിയാണ് അദ്ദേഹം. അപാരമായ പാണ്ഡിത്യമുള്ള വ്യക്തിയും മികച്ച രാഷ്ട്രതന്ത്രജ്ഞനുമായ അദ്ദേഹം സമൂഹ-രാഷ്ട്രീയ മേഖലകളില്‍ പൊതുസമ്മതനായിരുന്നു.”- പ്രധാനമന്ത്രി പറഞ്ഞു. ”പതിറ്റാണ്ടുകളായി നീണ്ടുനിന്ന രാഷ്ട്രീയ ജീവിതത്തില്‍ ശ്രീ പ്രണബ് മുഖര്‍ജി സുപ്രധാനമായ സാമ്പത്തിക, നയപര മന്ത്രാലയങ്ങളില്‍ ഈടുറ്റ സംഭാവനകള്‍ നല്‍കി. അദ്ദേഹം ഒരു മികച്ച പാര്‍ലമെന്റേറിയനായിരുന്നു, എല്ലാ കാര്യങ്ങളിലും മികച്ച തയ്യാറെടുപ്പുകള്‍ നടത്തിയിരുന്നു. കാര്യങ്ങള്‍ കൃത്യമായി അവതരിപ്പിച്ചിരുന്ന അദ്ദേഹം നര്‍മബോധമുള്ള വ്യക്തികൂടിയായിരുന്നു. ഇന്ത്യയുടെ രാഷ്ട്രപതി എന്ന നിലയില്‍ ശ്രീ പ്രണബ് മുഖര്‍ജി രാഷ്ട്രപതി ഭവനെ സാധാരണ പൗരന്മാര്‍ക്ക് കൂടുതല്‍ പ്രാപ്യമാക്കി. അദ്ദേഹം രാഷ്ട്രപതി ഭവനെ പഠന- നവീകരണ- സംസ്‌കാര- ശാസ്ത്ര- സാഹിത്യമേഖലകളുടെ കേന്ദ്രമാക്കി മാറ്റി. സുപ്രധാന നയങ്ങളെക്കുറിച്ചുള്ള അദ്ദേഹത്തിന്റെ ബൗദ്ധികനിര്‍ദേശങ്ങള്‍ ഞാന്‍ ഒരിക്കലും മറക്കില്ല. 2014 ല്‍ ഞാന്‍ ഡല്‍ഹിയില്‍ ആദ്യമായി എത്തുമ്പോള്‍ ഒന്നാം ദിവസം മുതല്‍ ശ്രീ പ്രണബ് മുഖര്‍ജിയുടെ മാര്‍ഗനിര്‍ദേശവും പിന്തുണയും അനുഗ്രഹവും ലഭിക്കാന്‍ എനിക്ക് അവസരമുണ്ടായി. അദ്ദേഹവുമായുള്ള ഇടപെടലുകള്‍ വിലമതിക്കാനാകാത്തതാണ്. അദ്ദേഹത്തിന്റെ കുടുംബാംഗങ്ങളെയും സുഹൃത്തുക്കളെയും രാജ്യമെമ്പാടും അദ്ദേഹത്തെ പിന്തുണയ്ക്കുന്നവരെയും ഞാന്‍ അനുശോചനം അറിയിക്കുന്നു. ഓം ശാന്തി.”- പ്രധാനമന്ത്രി പറഞ്ഞു.
ഒക്‌ടോബര്‍ 02 ന് പ്രധാനമന്ത്രി മഹാത്മാ ഗാന്ധിക്ക് പ്രണാമമര്‍പ്പിക്കും; ശുചിത്വം, പുനരുപയോഗ ഊര്‍ജ്ജം എന്നിവ സംബന്ധിച്ച പരിപാടികളില്‍ സംബന്ധിക്കും

ഗാന്ധിജയന്തി ദിനത്തില്‍ ശുചിത്വം പുനരുപയോഗ ഊര്‍ജ്ജം എന്നിവയ്ക്കായിരിക്കും പ്രധാനമന്ത്രിയുടെ പരിപാടികളില്‍ പ്രത്യേക ഊന്നല്‍. മഹാത്മാ ഗാന്ധിയുടെ 150-ാം ജന്മവാര്‍ഷികാഘോഷങ്ങള്‍ക്ക് തുടക്കം കുറിക്കുന്ന 2018 ഒക്‌ടോബര്‍ 02 ന് ശ്രീ. നരേന്ദ്ര മോദി രാജ്ഘട്ടില്‍ മഹാത്മാ ഗാന്ധിക്ക് പുഷ്പാര്‍ച്ചന നടത്തും. മുന്‍ പ്രധാനമന്ത്രി ലാല്‍ ബഹാദൂര്‍ ശാസ്ത്രിക്ക് അദ്ദേഹത്തിന്റെ ജന്മ വാര്‍ഷിക ദിനത്തില്‍ പുഷ്പാര്‍ച്ച നടത്തുന്നതിനായി പ്രധാനമന്ത്രി വിജയ്ഘട്ടും സന്ദര്‍ശിക്കും. രാഷ്ട്രപതി ഭവന്‍ സാംസ്‌ക്കാരിക കേന്ദ്രത്തില്‍ നടക്കുന്ന മഹാത്മാ ഗാന്ധി അന്താരാഷ്ട്ര ശുചിത്വ കണ്‍വെന്‍ഷന്റെ (എം.ജി.ഐ.എസ്.സി.) സമാപന സമ്മേളനത്തില്‍ അദ്ദേഹം സംബന്ധിക്കും. ലോകത്തെമ്പാടും നിന്നുള്ള ശുചിത്വ മന്ത്രിമാരെയും, ജല, ശുചിത്വ, ആരോഗ്യ പരിപാലന രംഗങ്ങളുമായി ബന്ധപ്പെട്ട മറ്റ് നേതാക്കളെയും ഒരുമിച്ച് കൊണ്ടുവരുന്ന നാല് ദിവസത്തെ അന്താരാഷ്ട്ര സമ്മേളനമാണ് എം.ജി.ഐ.എസ്.സി. ഒരു മിനി ഡിജിറ്റല്‍ പ്രദര്‍ശനവും പ്രധാനമന്ത്രി ഈ വേദിയില്‍ സന്ദര്‍ശിക്കും. ഐക്യരാഷ്ട്രസഭ സെക്രട്ടറി ജനറല്‍ ശ്രീ. അന്റോണിയോ ഗ്വിറ്റിറെസും അദ്ദേഹത്തെ അനുഗമിക്കും. ഈ വേദിയില്‍ വച്ച് വിശിഷ്ടാതിഥികള്‍ മഹാത്മാ ഗാന്ധിയുടെ സ്മരണാര്‍ത്ഥം പുറപ്പെടുവിക്കുന്ന തപാല്‍ സ്റ്റാമ്പുകള്‍, മഹാത്മാ ഗാന്ധിയുടെ ഇഷ്ട കീര്‍ത്തനമായിരുന്ന ‘വൈഷ്ണവ ജനതോ’ യെ ആസ്പദമാക്കിയുള്ള ഒരു മെഡ്‌ലെ സി.ഡി. എന്നിവയുടെ പ്രകാശനവും നിര്‍വ്വഹിക്കും. ശുചിത്വ ഭാരത പുരസ്‌ക്കാരങ്ങളും ഈ അവസരത്തില്‍ സമ്മാനിക്കും. പ്രധാനമന്ത്രി സദസിനെ അഭിസംബോധന ചെയ്യും. പിന്നീട് പ്രധാനമന്ത്രി അന്താരാഷ്ട്ര സൗര സഖ്യത്തിന്റെ പ്രഥമ അസംബ്ലി ഉദ്ഘാടനം ചെയ്യും. രണ്ടാമത് ഐ.ഒ.ആര്‍.എ. പുനരുപയോഗ ഊര്‍ജ്ജ മന്ത്രിതല സമ്മേളനം, രണ്ടാമത് ആഗോള പുനരുപയോഗ ഊര്‍ജ്ജ് നിക്ഷേപക സമ്മേളനവും പ്രദര്‍ശനവും (ഗ്ലോബല്‍ ആര്‍.ഇ- ഇന്‍വെസ്റ്റ്) എന്നിവയുടെ ഉദ്ഘാടനവും ചടങ്ങില്‍ നടക്കും. ഐക്യരാഷ്ട്രസഭ സെക്രട്ടറി ജനറല്‍ ശ്രീ. അന്റോണിയോ ഗ്വിറ്റിറെസും ചടങ്ങില്‍ സന്നിഹിതനായിരിക്കും. പ്രധാനമന്ത്രി സദസിനെ അഭിസംബോധന ചെയ്യും.
അസമില്‍ എണ്ണക്കിണറില്‍ സ്ഫോടനവും തീപ്പിടിത്തവും: സാഹചര്യം പ്രധാനമന്ത്രി വിലയിരുത്തി

ഓയില്‍ ഇന്ത്യ ലിമിറ്റഡിന്റെ അസമിലെ ടിന്‍സുകിയ ജില്ലയിലുള്ള ബാഗ്ജാന്‍-5 നമ്പര്‍ എണ്ണക്കിണറില്‍ സ്ഫോടനവും തീപ്പിടിത്തവുമുണ്ടായതിനെ തുടര്‍ന്നുള്ള സാഹചര്യം പ്രധാനമന്ത്രി ശ്രീ. നരേന്ദ്ര മോദി അവലോകനം ചെയ്തു. അവലോകന യോഗത്തില്‍ കേന്ദ്ര ആഭ്യന്തര മന്ത്രി ശ്രീ. അമിത് ഷാ, പെട്രോളിയം-പ്രകൃതിവാതക മന്ത്രി ശ്രീ. ധര്‍മേന്ദ്ര പ്രധാന്‍, അസം മുഖ്യമന്ത്രി ശ്രീ. സര്‍വാനന്ദ സോനോവല്‍, മറ്റു കേന്ദ്ര മന്ത്രിമാര്‍, മുതിര്‍ന്ന കേന്ദ്രഗവണ്‍മെന്റ് ജീവനക്കാര്‍ എന്നിവര്‍ പങ്കെടുത്തു. 2020 മേയ് 27ന് ഈ എണ്ണക്കിണറില്‍നിന്ന് അനിയന്ത്രിതമായി വാതക ചോര്‍ച്ച ആരംഭിച്ചു. ഇതു തടയാനുള്ള ശ്രമങ്ങള്‍ നടന്നുവരുന്നതിനിടെയാണ് 2020 ജൂണ്‍ ഒന്‍പതിനു തീപ്പിടിത്തമുണ്ടായത്. ചുറ്റുപാടും താമസിക്കുന്ന കുടുംബങ്ങളെ സംസ്ഥാന ഗവണ്‍മെന്റും ഓയില്‍ ഇന്ത്യ ലിമിറ്റഡും ചേര്‍ന്ന് ആരംഭിച്ച ദുരിതാശ്വാസ ക്യാംപിലേക്കു മാറ്റി. സഹായത്തിന് അര്‍ഹമെന്നു ജില്ലാ ഭരണകൂടം തിരിച്ചറിഞ്ഞ 1610 കുടുംബങ്ങള്‍ക്ക് അടിയന്തര സഹായമായി 30,000 രൂപ വീതം അനുവദിച്ചു. ദൗര്‍ഭാഗ്യകരമായ സംഭവം നിമിത്തമുള്ള പ്രതിസന്ധിവേളയില്‍ കേന്ദ്ര ഗവണ്‍മെന്റ് സംസ്ഥാന ഗവണ്‍മെന്റിനെ പിന്‍തുണയ്ക്കുമെന്നു പ്രധാനമന്ത്രി വ്യക്തമാക്കി. ദുരിതത്തിലായ കുടുംബങ്ങള്‍ക്കു സഹായം ലഭ്യമാക്കാനും അവരെ പുനരധിവസിപ്പിക്കാനും കേന്ദ്ര ഗവണ്‍മെന്റിനു പ്രതിബദ്ധതയുണ്ടെന്ന് അസം മുഖ്യമന്ത്രിയിലൂടെ അസം ജനതയ്ക്കു പ്രധാനമന്ത്രി ഉറപ്പുനല്‍കി. പഠനം ഭാവിയിലേക്ക് ഉപകാരപ്പെടുമെന്നതിനാല്‍ തീപ്പിടത്തത്തെ കുറിച്ചു പഠിച്ചു രേഖപ്പെടുത്താന്‍ പെട്രോളിയം-പ്രകൃതിവാതക മന്ത്രാലയത്തിന് അദ്ദേഹം നിര്‍ദേശം നല്‍കി. ഇത്തരം ദുരന്തങ്ങള്‍ ഭാവിയില്‍ സംഭവിക്കാതിരിക്കാനുള്ള ശേഷിവര്‍ധനയും അനുഭവജ്ഞാനവും നമ്മുടെ സ്ഥാപനങ്ങള്‍ തന്നെ ആര്‍ജിക്കേണ്ടതുണ്ട്. എണ്ണക്കിണറില്‍നിന്നു വാതകം ചോരുന്നതു തടയാന്‍ ഇന്ത്യയില്‍നിന്നും വിദേശത്തുനിന്നുമുള്ള വിദഗ്ധരുടെ സഹായത്തോടെ വിശദമായ പദ്ധതി തയ്യാറാക്കിയതായി യോഗത്തില്‍ വിശദീകരിക്കപ്പെട്ടു. സമയബന്ധിതമായി ഇതു നടപ്പാക്കിവരികയാണ്. എല്ലാ സുരക്ഷാ മുന്‍കരുതലുകളും പാലിച്ച് 2020 ജൂലൈ ഏഴാകുമ്പോഴേക്കും ചോര്‍ച്ച അടയ്ക്കാനുള്ള പ്രവര്‍ത്തനമാണു നടക്കുന്നത്.
രാഷ്ട്രപതിയുടെ നയപ്രഖ്യാപന പ്രസംഗത്തിനു രാജ്യസഭയില്‍ പ്രധാനമന്ത്രി മറുപടിപ്രസംഗം നടത്തി

രാഷ്ട്രപതിയുടെ നയപ്രഖ്യാപന പ്രസംഗത്തിനു രാജ്യസഭയില്‍ പ്രധാനമന്ത്രി ശ്രീ. നരേന്ദ്ര മോദി മറുപടിപ്രസംഗം നടത്തി. പല അഗംങ്ങളും തങ്ങളുടെ കാഴ്ചപ്പാട് പങ്കുവെച്ചുവെന്നും രൂപാ നോട്ടുകള്‍ അസാധുവാക്കുന്നതു സംബന്ധിച്ചു നല്ല രീതിയില്‍ ചര്‍ച്ച നടന്നുവെന്നും അദ്ദേഹം പറഞ്ഞു. അഴിമതിക്കും കള്ളപ്പണത്തിനും എതിരെയുള്ള പോരാട്ടം രാഷ്ട്രീയ യുദ്ധമല്ലെന്നും ഏതെങ്കിലും പാര്‍ട്ടിയെ ഒറ്റപ്പെടുത്താന്‍ ഉദ്ദേശിച്ചുള്ളതല്ലെന്നും പ്രധാനമന്ത്രി വ്യക്തമാക്കി. അഴിമതി പാവങ്ങളുടെയും മധ്യവര്‍ഗത്തിന്റെയും പ്രതീക്ഷകളെ തകിടംമറിച്ചുവെന്ന് അദ്ദേഹം ചൂണ്ടിക്കാട്ടി. പാവങ്ങളുടെ കരങ്ങള്‍ ശക്തിപ്പെടുത്തുന്നതിനായി, നിലവിലുള്ള സംവിധാനത്തെ വഞ്ചിക്കുന്നവരെ കണിശമായി നേരിടേണ്ടിവരുമെന്നു ശ്രീ. നരേന്ദ്ര മോദി പറഞ്ഞു. രൂപാ നോട്ടുകള്‍ അസാധുവാക്കിയതിനുശേഷം 700 മാവോയിസ്റ്റുകള്‍ കീഴടങ്ങിയെന്നും കീഴടങ്ങുന്നവരുടെ എണ്ണം വര്‍ധിച്ചുവരികയാണെന്നും അദ്ദേഹം ചൂണ്ടിക്കാട്ടി. ഒരു വശത്തും കേന്ദ്ര ഗവണ്‍മെന്റും ഇന്ത്യന്‍ ജനതയും, മറുവശത്ത് ഒരു സംഘം രാഷ്ട്രീയ നേതാക്കളും എന്ന രീതിയില്‍ വ്യക്തമായ വേര്‍തിരിവ് ഉണ്ടെന്നു പ്രധാനമന്ത്രി വ്യക്തമാക്കി. സമൂഹത്തില്‍ വന്നുപെട്ട തെറ്റുകളെ തിരുത്താനാണ് ഇന്ത്യ ഇപ്പോള്‍ ശ്രമിക്കുന്നതെന്നും അദ്ദേഹം പറഞ്ഞു. പ്രായോഗിക മാറ്റത്തിനായി നാം എപ്പോഴും മുന്നോട്ടുകുതിക്കണമെന്നും നമ്മുടെ രാജ്യത്തിന്റെ കരുത്ത് ഒരിക്കലും കുറച്ചുകാണരുതെന്നും വ്യക്തമാക്കി. സ്ഥാപനങ്ങള്‍ രാഷ്ട്രീയത്തിനതീതമായി നിലകൊള്ളണമെന്നും റിസര്‍വ് ബാങ്ക് ഓഫ് ഇന്ത്യയെ വിവാദത്തിലേക്കു വലിച്ചിഴയ്ക്കരുതെന്നും അദ്ദേഹം പറഞ്ഞു. ഭരണവുമായി ബന്ധപ്പെട്ട കാര്യങ്ങളില്‍ സാധാരണക്കാരനു കരുത്തു പകരുന്ന ഒട്ടേറെ കാര്യങ്ങള്‍ ചെയ്തിട്ടുണ്ടെന്നു പ്രധാനമന്ത്രി ചൂണ്ടിക്കാട്ടി. ഗവണ്‍മെന്റ് സംഭരണം നടത്തുന്നതു സംബന്ധിച്ച നടപടിക്രമങ്ങള്‍ ഇ-വിപണിയിലൂടെ സുതാര്യമാക്കി. സ്വച്ഛ് ഭാരതിന്റെ സന്ദേശം പ്രചരിപ്പിക്കുകയും ബോധവല്‍ക്കരണം നടത്തുകയും ചെയ്യുന്നതിനു പ്രധാനമന്ത്രി മാധ്യമങ്ങളെ അഭിനന്ദിച്ചു. ഗ്രാമീണ മേഖലകളില്‍ ശുചീകരണ പ്രവര്‍ത്തനം മെച്ചപ്പെട്ടിട്ടുണ്ടെന്നും ചൂണ്ടിക്കാട്ടി. ശുചിത്വം പൊതുമുന്നേറ്റമായി മാറണമെന്നും ഇതിനായി നാമെല്ലാം പ്രവര്‍ത്തിക്കണമെന്നും അദ്ദേഹം പറഞ്ഞു. ‘ഏക ഭാരതം, ശ്രേഷ്ഠ ഭാരതം’ മുന്നേറ്റത്തില്‍ രാജ്യത്തിന്റെ വിവിധ ഭാഗങ്ങളിലുള്ള സംസ്‌കാരത്തെയും കഴിവുകളെയുംകുറിച്ചു പഠിക്കാനും പ്രശംസിക്കാനുമുള്ള അവസരമുണ്ടെന്നും പ്രധാനമന്ത്രി വ്യക്തമാക്കി.
പാരാലിമ്പിക് ഗെയിംസിൽ ജാവലിനിൽ വെങ്കല മെഡൽ നേടിയ സുന്ദർ സിംഗ് ഗുർജാറിനെ പ്രധാനമന്ത്രി അഭിനന്ദിച്ചു

ടോക്കിയോയിൽ നടക്കുന്ന പാരാലിമ്പിക് ഗെയിംസിൽ ജാവലിനിൽ വെങ്കല മെഡൽ നേടിയ സുന്ദർ സിംഗ് ഗുർജാറിനെ പ്രധാനമന്ത്രി ശ്രീ നരേന്ദ്ര മോദി അഭിനന്ദിച്ചു. ഒരു ട്വീറ്റിൽ പ്രധാനമന്ത്രി പറഞ്ഞു; "സുന്ദർ സിംഗ് ഗുർജാർ നേടിയ വെങ്കല മെഡലിൽ ഇന്ത്യ സന്തോഷിക്കുന്നു. അദ്ദേഹം ശ്രദ്ധേയമായ ധൈര്യവും അർപ്പണബോധവും പ്രകടിപ്പിച്ചു. അദ്ദേഹത്തിന് അഭിനന്ദനങ്ങൾ. അദ്ദേഹത്തിന് എല്ലാ വിധ ആശംസകളും നേരുന്നു."
മണിപ്പൂർ, മേഘാലയ, ത്രിപുര  സംസ്ഥാന രൂപീകരണ ദിനത്തിൽ പ്രധാനമന്ത്രിയുടെ  ആശംസ

മണിപ്പൂർ, മേഘാലയ, ത്രിപുര സംസ്ഥാനങ്ങളിലെ ജനങ്ങൾക്ക് അവരുടെ സംസ്ഥാന രൂപീകരണ ദിനത്തിൽ പ്രധാനമന്ത്രി ശ്രീ നരേന്ദ്ര മോദി ആശംസകൾ നേർന്നു. ഒരു ട്വീറ്റിൽ പ്രധാനമന്ത്രി പറഞ്ഞു; "മണിപ്പൂർ, മേഘാലയ, ത്രിപുര സംസ്ഥാനങ്ങളിലെ ജനങ്ങൾക്ക് അവരുടെ സംസ്ഥാന രൂപീകരണ ദിനത്തിൽ ആശംസകൾ. ഈ സംസ്ഥാനങ്ങൾ ഇന്ത്യയുടെ വികസനത്തിന് ഊർജ്ജസ്വലമായ സംഭാവനകൾ നൽകുന്നു. അവരുടെ നിരന്തരമായ പുരോഗതിക്കായി പ്രാർത്ഥിക്കുന്നു."
ബാരക് ഒബാമ പ്രധാനമന്ത്രിയെ വിളിച്ചു; ദീപാവലി ആശംസകള്‍ കൈമാറി

പുതുതായി സ്ഥാപിച്ച ഹോട്ട്‌ലൈനിലൂടെ പ്രധാനമന്ത്രി ശ്രീ. നരേന്ദ്ര മോദിയെ വിളിച്ച അമേരിക്കന്‍ പ്രസിഡന്റ് ബരാക് ഒബാമ അദ്ദേഹത്തിന് ദീപാവലി ആശംസകള്‍ നേര്‍ന്നു. ‘അമേരിക്കന്‍ പ്രസിഡന്റ് ബരാക് ഒബാമ എന്നെ വിളിച്ചു. ഞങ്ങള്‍ ദീപാവലി ആശംസകള്‍ പങ്കുവെച്ചു. പുതുതായി സ്ഥാപിച്ച ഹോട്ട്‌ലൈന്‍ വഴിയുള്ള ഞങ്ങളുടെ ആദ്യ സംഭാഷണമായിരുന്നു ഇത്. മറ്റു വിവിധ വിഷയങ്ങളും ഞങ്ങള്‍ ചര്‍ച്ചചെയ്തു. വൈറ്റ് ഹൗസില്‍ ദീപാവലി എങ്ങനെ ആഘോഷിക്കുന്നുവെന്നറിഞ്ഞു. ജി20 ഉച്ചകോടിയോടനുബന്ധിച്ച് തുര്‍ക്കിയില്‍വെച്ച് പ്രസിഡന്റ് ഒബാമയുമായുള്ള കൂടിക്കാഴ്ച ഞാന്‍ ഉറ്റുനോക്കുന്നു- പ്രധാനമന്ത്രി ട്വീറ്റ് ചെയ്തു.
ജന്മദിനത്തില്‍ ലാലാ ലജ്പത് റായിക്ക് പ്രധാനമന്ത്രിയുടെ ആദരാഞ്ജല

ജന്മദിനത്തില്‍ ലാലാ ലജ്പത് റായിക്ക് പ്രധാനമന്ത്രി നരേന്ദ്ര മോദി ആദരാഞ്ജലിയര്‍പ്പിച്ചു. ‘ലാലാ ലജ്പത് റായിക്ക് അദ്ദേഹത്തിന്റെ ജന്മനാളില്‍ ആദരാഞ്ജലിയര്‍പ്പിക്കുന്നു. നിര്‍ഭയത്വത്തിനും ആര്‍ജവത്തിനും അനീതിക്കെതിരെയുള്ള പോരാട്ടത്തിനുമാണ് അദ്ദേഹം ആദരിക്കപ്പെടുന്നത്.’, പ്രധാനമന്ത്രി പറഞ്ഞു.
യോഗയുടെ സൗന്ദര്യം അതിന്റെ ലാളിത്യത്തിലാണ്: പ്രധാനമന്ത്രി

യോഗയുടെ സൗന്ദര്യം അതിന്റെ ലാളിത്യത്തിലാണെന്ന് പ്രധാനമന്ത്രി ശ്രീ നരേന്ദ്ര മോദി പറഞ്ഞു. വീട്ടിലിരുന്നോ ജോലിയുടെ ഇടവേളകളിലോ കൂട്ടമായോ യോഗ ചെയ്യാമെന്ന് അദ്ദേഹം പറഞ്ഞു. യോഗയ്ക്ക് ആകെ വേണ്ടത് ഒരു യോഗാ മാറ്റും അൽപ്പം ഒഴിഞ്ഞ സ്ഥലവുമാണെന്ന് അദ്ദേഹം കൂട്ടിച്ചേർത്തു. പ്രധാനമന്ത്രി ട്വീറ്റ് ചെയ്തു; "യോഗയുടെ സൗന്ദര്യം അതിന്റെ ലാളിത്യത്തിലാണ്. നിങ്ങൾക്ക് വേണ്ടത് ഒരു യോഗ മാറ്റും കുറച്ച് ശൂന്യമായ സ്ഥലവുമാണ്. വീട്ടിലിരുന്നോ ജോലിയുടെ ഇടവേളകളിലോ കൂട്ടമായോ യോഗ ചെയ്യാം. നിങ്ങൾ ഇത് പതിവായി പരിശീലിക്കുമെന്ന് ഞാൻ പ്രതീക്ഷിക്കുന്നു..
ജലവിഭവ മാനേജ്‌മെന്റില്‍ ഇന്ത്യാ-ഇസ്രായേല്‍ ധാരണാപത്രം

ജലവിഭവ രംഗത്ത് സഹകരണത്തിന് ഇന്ത്യയും ഇസ്രായേലും തമ്മില്‍ ധാരണാപത്രം ഒപ്പിടുന്നതിന് പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം അംഗീകാരം നല്‍കി. വെള്ളത്തിന്റെ ഫലപ്രദമായ ഉപയോഗം, തുള്ളി ജലസേചനം, ഉപ്പ് വെള്ളം ശുദ്ധീകരിക്കല്‍, മലിനജല ശുദ്ധീകരണം തുടങ്ങിയ മേഖലകളില്‍ ഇരു രാജ്യങ്ങളും തമ്മില്‍ കാര്യക്ഷമമായ ഉഭയകക്ഷി സഹകരണം ഉറപ്പാക്കാന്‍ ലക്ഷ്യമിട്ടുള്ളതാണ് ധാരണാപത്രം. ഇതിന്റെ നടത്തിപ്പിനായി ഒരു സംയുക്ത പ്രവര്‍ത്തക ഗ്രൂപ്പും രൂപവല്‍കരിക്കും.
ക്യോട്ടോ ഉടമ്പടി നടപ്പാക്കുന്നതിന് ഐക്യരാഷ്ട്രസഭയുടെ കാലാവസ്ഥാ വ്യതിയാന ചര്‍ച്ചായോഗം മുമ്പാകെ വെച്ച രണ്ടാമതു സമയപരിധിക്കു മന്ത്രിസഭയുടെ അനുമതി

ക്യോട്ടോ ഉടമ്പടി പ്രകാരം ഹരിതഗൃഹ വാതകങ്ങള്‍ പരിമിതപ്പെടുത്തുന്നതിനായി ഐക്യരാഷ്ട്രസഭയുടെ കാലാവസ്ഥാ വ്യതിയാന ചര്‍ച്ചായോഗത്തിനു മുമ്പാകെ വെച്ച രണ്ടാമതു സമയപരിധിക്കു പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം മുന്‍കാല പ്രാബല്യത്തോടെ അംഗീകാരം നല്‍കി. ക്യോട്ടോ ഉടമ്പടിയുടെ രണ്ടാമതു സമയപരിധി 2012ലാണ് നിര്‍ണയിക്കപ്പെട്ടത്. ഇത് 65 രാഷ്ട്രങ്ങള്‍ ഇതിനകം അംഗീകരിച്ചിട്ടുണ്ട്. കാലാവസ്ഥാ വ്യതിയാനം സംബന്ധിച്ച കാര്യങ്ങളില്‍ രാഷ്ട്രങ്ങളുടെ സമവായം ഉറപ്പാക്കുന്നതിന് നടത്തിവരുന്ന നിര്‍ണായകമായ ഇടപെടലുകള്‍ക്കൊപ്പം പരിസ്ഥിതിയും കാലാവസ്ഥയും സംരക്ഷിക്കുന്നതില്‍ ഇന്ത്യ വഹിക്കുന്ന നേതൃപരമായ പങ്കിനെ ഉയര്‍ത്തിക്കാട്ടുന്നതാണ് ഈ തീരുമാനം. ക്യോട്ടോ ഉടമ്പടി വ്യവസ്ഥകള്‍ ഇന്ത്യ അംഗീകരിക്കാന്‍ തയ്യാറായത് ഈ പാത പിന്‍തുടരാന്‍ വികസ്വര രാഷ്ട്രങ്ങള്‍ക്കു പ്രോത്സാഹനമേകും. ഈ കാലഘട്ടത്തിനകം സുസ്ഥിരവികസനരംഗത്തെ മുന്‍ഗണനകള്‍ക്ക് അനുസൃതമായി മാലിന്യരഹിതമായ വികസന പ്രക്രിയ നടപ്പാക്കുന്നത് ഇന്ത്യയിലേക്കു കൂടുതല്‍ നിക്ഷേപങ്ങള്‍ ആകര്‍ഷിക്കപ്പെടുന്നതിനു സഹായകമാകുകയും ചെയ്യും. കാലാവസ്ഥയ്ക്കു ദോഷം സംഭവിക്കാതിരിക്കാന്‍ ഹരിതഗൃഹ വാതകങ്ങളുടെ അന്തരീക്ഷത്തിലെ അളവ് പരമാവധി കുറയ്ക്കണമെന്നു കാലാവസ്ഥാ വ്യതിയാനത്തിനായുള്ള ഐക്യരാഷ്ട്രസഭാ ചര്‍ച്ചായോഗം ആവശ്യപ്പെടുന്നുണ്ട്. വികസിത രാഷ്ട്രങ്ങളാണു വലിയ തോതില്‍ ഹരിതഗൃഹവാതകങ്ങള്‍ പുറത്തുവിടുന്നത് എന്നതിനാല്‍ വികസിത രാഷ്ട്രങ്ങള്‍ അപകടകാരികളായ വാതകങ്ങള്‍ പുറംതള്ളുന്നത് പരിമിതമായ അളവില്‍ മാത്രമേ പാടുള്ളൂ എന്നും വികസ്വര രാഷ്ട്രങ്ങള്‍ പുറംതള്ളുന്ന ഇത്തരം വാതകങ്ങളുടെ തോതു കുറച്ചുകൊണ്ടുവരുന്നതിനായി പണവും സാങ്കേതികവിദ്യയും പ്രദാനംചെയ്യണമെന്നും ക്യോട്ടോ ഉടമ്പടി വ്യവസ്ഥ ചെയ്യുന്നു. ഇന്ത്യയെപ്പോലുള്ള വികസ്വര രാഷ്ട്രങ്ങള്‍ പുറംതള്ളാവുന്ന വാതകത്തിന്റെ അളവു പരിമിതപ്പെടുത്താനുള്ള വ്യവസ്ഥ ക്യോട്ടോ ഉടമ്പടിയില്‍ ഉള്‍പ്പെടുത്തപ്പെട്ടിട്ടില്ല.
നേപ്പാളിലെ ലുംബിനി സന്ദര്‍ശനത്തിനായി (16 മെയ് 2022) പുറപ്പെടുംമുമ്പു പ്രധാനമന്ത്രി ശ്രീ നരേന്ദ്രമോദി നടത്തിയ പ്രസ്താവന

നേപ്പാള്‍ പ്രധാനമന്ത്രി ഷേര്‍ ബഹാദൂര്‍ ദ്യൂബയുടെ ക്ഷണപ്രകാരം 2022 മെയ് 16നു ഞാന്‍ നേപ്പാളിലെ ലുംബിനി സന്ദര്‍ശിക്കും. ബുദ്ധജയന്തിയുടെ ഈ സവിശേഷവേളയില്‍ മായാദേവി ക്ഷേത്രത്തില്‍ പ്രാര്‍ത്ഥിക്കാന്‍ ഞാന്‍ കാത്തിരിക്കുകയാണ്. ശ്രീബുദ്ധന്റെ ജന്മസ്ഥലത്തു ശ്രദ്ധാഞ്ജലിയര്‍പ്പിക്കാനെത്തുന്ന ദശലക്ഷക്കണക്കിന് ഇന്ത്യക്കാരുടെ പാദമുദ്രകള്‍ പിന്തുടരുന്നതില്‍ ഞാന്‍ അഭിമാനിക്കുന്നു. കഴിഞ്ഞ മാസം നേപ്പാള്‍ പ്രധാനമന്ത്രി ദ്യൂബയുടെ ഇന്ത്യാസന്ദര്‍ശനവേളയില്‍ നടന്ന ഫലപ്രദമായ ചര്‍ച്ചകള്‍ക്കുശേഷം അദ്ദേഹത്തെ വീണ്ടും കാണാനും ഞാന്‍ ആഗ്രഹിക്കുന്നു. ജലവൈദ്യുതി, വികസനം, സമ്പര്‍ക്കസംവിധാനങ്ങള്‍ എന്നിവയുള്‍പ്പെടെ നിരവധി മേഖലകളില്‍ സഹകരണം വര്‍ധിപ്പിക്കുന്നതിനായി പരസ്പരധാരണയോടെ ഞങ്ങള്‍ മുന്നോട്ടുപോകും. പവിത്രമായ മായാദേവി ക്ഷേത്രം സന്ദര്‍ശിക്കുന്നതിനുപുറമേ, ലുംബിനി മൊണാസ്റ്റിക് മേഖലയിലെ ബുദ്ധസംസ്‌കാരത്തിനും പൈതൃകത്തിനുമായുള്ള ഇന്ത്യ അന്താരാഷ്ട്രകേന്ദ്രത്തിന്റെ 'ശിലാന്യാസ്' ചടങ്ങിലും ഞാന്‍ പങ്കെടുക്കും. നേപ്പാള്‍ ഗവണ്‍മെന്റ് സംഘടിപ്പിക്കുന്ന ബുദ്ധജയന്തി ആഘോഷങ്ങളിലും ഞാന്‍ പങ്കെടുക്കും. നേപ്പാളുമായുള്ള നമ്മുടെ ബന്ധം സമാനതകളില്ലാത്തതാണ്. ഇന്ത്യക്കും നേപ്പാളിനുമിടയിലുള്ള നാഗരികവും ജനങ്ങള്‍ തമ്മിലുമുള്ള ബന്ധം നമ്മുടെ ദൃഢമായ അടുപ്പത്തിന്റെ ശാശ്വതസൗധമാണു കെട്ടിപ്പടുക്കുന്നത്. നൂറ്റാണ്ടുകളായി വളര്‍ത്തിയെടുത്തതും പരസ്പരം ഇഴുകിച്ചേരലിന്റെ നീണ്ട ചരിത്രത്തില്‍ രേഖപ്പെടുത്തപ്പെട്ടതുമായ ഈ ദീര്‍ഘകാലബന്ധത്തെ ആഘോഷമാക്കാനും കൂടുതല്‍ ഗാഢമാക്കാനും ഉദ്ദേശിച്ചാണ് എന്റെ സന്ദര്‍ശനം. .. ND..
‘അംഫാന്‍’ ചുഴലിക്കാറ്റിനെ നേരിടാനുള്ള തയ്യാറെടുപ്പുകള്‍ പ്രധാനമന്ത്രി വിലയിരുത്തി

ബംഗാള്‍ ഉള്‍ക്കടലില്‍ രൂപപ്പെട്ടുവരുന്ന ‘അംഫാന്‍’ ചുഴലിക്കാറ്റിനെ നേരിടുന്നതിനു കൈക്കൊണ്ട നടപടികള്‍ വിലയിരുത്തുന്നതിനായി പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ഉന്നതതല യോഗം നടന്നു. സാഹചര്യം പൂര്‍ണമായി അവലോകനം ചെയ്ത പ്രധാനമന്ത്രി, നടത്തിയ തയ്യാറെടുപ്പും ദേശീയ ദുരന്ത നിവാരണ സേന (എന്‍.ഡി.ആര്‍.എഫ്.) അവതരിപ്പിച്ച ഒഴിപ്പിക്കല്‍ പദ്ധതിയും വിലയിരുത്തി. നേരിടുന്നതിനു തയ്യാറാക്കിയ പദ്ധതി വിശദീകരിക്കവേ, 25 എന്‍.ഡി.ആര്‍.എഫ്. സംഘങ്ങളെ വിന്യസിച്ചതായും 12 സംഘങ്ങളെ സജ്ജമാക്കി നിര്‍ത്തിയതായും എന്‍.ഡി.ആര്‍.എഫിന്റെ ഡി.ജി. വ്യക്തമാക്കി. രാജ്യത്തിന്റെ വിവിധ ഭാഗങ്ങളിലായി എന്‍.ഡി.ആര്‍.എഫിന്റെ മറ്റ് 24 സംഘങ്ങളെ കൂടി തയ്യാറാക്കി നിര്‍ത്തിയിട്ടുണ്ട്. കേന്ദ്ര ആഭ്യന്തര മന്ത്രി ശ്രീ. അമിത് ഷാ, പ്രധാനമന്ത്രിയുടെ പ്രിന്‍സിപ്പല്‍ ഉപദേഷ്ടാവ് ശ്രീ. പി.കെ.സിന്‍ഹ, ക്യാബിനറ്റ് സെക്രട്ടറി ശ്രീ. രാജീവ് ഗൗബ മറ്റു മുതിര്‍ന്ന കേന്ദ്ര ഗവണ്‍മെന്റ് ഉദ്യോഗസ്ഥര്‍ എന്നിവര്‍ പങ്കെടുത്തു.